Legebiltzarreko Erregelamenduko 114.1 artikuluan ezarritakoa betez, agindu dut Nafarroako Parlamentuko Aldizkari Ofizialean argitara dadin Maiorga Ramírez Erro jaunak egindako galderaren erantzuna, 2013rako defizit-helburuari buruzkoa, Foru Diputazioak emana. Galdera argitaratu zen 2013ko azaroaren 8ko 128. Nafarroako Parlamentuko Aldizkari Ofizialean.

Iruñean, 2013ko abenduaren 10ean

Lehendakaria: Alberto Catalán Higueras

ERANTZUNA

Bildu-Nafarroa parlamentu-taldeari atxikitako foru parlamentari Maiorga Ramírez Erro jaunak idatziz erantzuteko galdera egin du 2013rako defizit-helburuari buruz (PES-00181). Hauxe erantzun dio Nafarroako Gobernuko Ekonomia, Ogasun, Industria eta Enpleguko kontseilariak:

Aurrekontu Egonkortasunari eta Finantza Iraunkortasunari buruzko apirilaren 27ko 2/2012 Lege Organikoak administrazio publiko guztien aurrekontu-egonkortasuna eta finantza-iraunkortasuna arautzen ditu, bai Estatuarenak bai autonomia erkidegoenak.

Lege horren azken xedapenetako hirugarrenean foru araubidearen aipamena egiten da, behar den bezala, eta adierazten da, Nafarroako Foru Komunitateari dagokionez, lege hori Estatuaren eta Nafarroako Komunitatearen arteko Hitzarmen Ekonomikoan xedatutakoari jarraituz aplikatuko dela.

Estatuaren eta Nafarroako Foru Komunitatearen arteko Hitzarmen Ekonomikoari buruzko abenduaren 26ko 28/1990 Legeak 67.2.1) artikuluan hitzarmeneko Koordinazio Batzordeari esleitzen dio aurrekontu-egonkortasunaren arloko lankidetza eta koordinazio konpromisoak adostea.

Zure galderei dagokienez, hauxe adieraz daiteke: gauzatu da Nafarroaren eta Estatuaren arteko aldebiko akordioa, 2013rako defizit-helburuari buruzkoa, eta 2013ko azaroaren 26an sinatu zen Estatuko Administrazio Orokorraren eta Nafarroako Foru Komunitatearen arteko akordioa, aurrekontu-egonkortasunaren eta zor publikoaren arloetako 2013rako helburuak zirela-eta; horren kopia erantsi dizut.

Hori guztia jakinarazten dizut Nafarroako Parlamentuko Erregelamenduaren 194. artikulua betetzeko.

Iruñean, 2013ko abenduaren 5ean

Ekonomia, Ogasun, Industria eta Enpleguko kontseilaria: Lourdes Goicoechea Zubelzu

(Oharra: Aipatutako eranskina eskuragarri dute foru parlamentariek, parlamentu-kudeaketako Ágora sisteman).

